**Prijedlog**

**PRILOG 1**

**OPĆI UVJETI UGOVORA O KORIŠTENJU JAVNE USLUGE**

**PRIKUPLJANJA MIJEŠANOG KOMUNALNOG OTPADA I**

**BIORAZGRADIVOG KOMUNALNOG OTPADA**

(u daljnjem tekstu: Opći uvjeti)

**I UVODNE ODREDBE**

Članak 1.

Ovim Općim uvjetima se uređuju međusobni odnosi između Davatelja javne usluge i korisnika javne usluge koji su ugovorne strane Ugovora o korištenju javne usluge prikupljanja miješanog komunalnog otpada i biorazgradivog komunalnog otpada na području Općine Privlaka (u daljnjem tekstu: Ugovor).

Članak 2.

Ovi Opći uvjeti su dostavljeni korisniku javne usluge uz Izjavu o načinu korištenja javne usluge prikupljanja miješanog komunalnog otpada i biorazgradivog komunalnog otpada na području Općine Privlaka (u daljnjem tekstu: Izjava) i predstavljaju njezin sastavni dio.

Članak 3.

Za članke Odluke o načinu pružanja javne usluge prikupljanja miješanog komunalnog otpada i biorazgradivog komunalnog otpada, a čiji su Opći uvjeti sastavni dio, za koje nisu ispunjeni uvjeti u smislu opreme i/ili građevina primjena se odgađa do ispunjenja istih.

**II UGOVOR O KORIŠTENJU JAVNE USLUGE**

Članak 4.

(1)Ugovor o korištenju javne usluge smatra se sklopljenim:

1. kad korisnik usluge dostavi Davatelju javne usluge Izjavu,
2. prilikom prvog korištenja javne usluge ili zaprimanja na korištenje spremnika za primopredaju komunalnog otpada u slučaju kad korisnik usluge ne dostavi Davatelju javne usluge Izjavu.

(2)Opći uvjeti postaju sastavni dio Ugovora:

1. kad korisnik usluge dostavi Davatelju javne usluge Izjavu,
2. prilikom prvog korištenja javne usluge ili zaprimanja na korištenje spremnika za primopredaju komunalnog otpada u slučaju kad korisnik usluge ne dostavi Davatelju javne usluge Izjavu.

(3)Odluka o korištenju javne usluge prikupljanja miješanog komunalnog otpada i biorazgradivog komunalnog otpada na području Općine Privlaka (u daljnjem tekstu: Odluka), Izjava, ovi Opći uvjeti i Cjenik javne usluge su sastavni dio Ugovora.

(4)Davatelj javne usluge dužan je omogućiti korisniku usluge uvid u Odluku, Izjavu i cjenik javne usluge prije sklapanja i izmjene i/ili dopune Ugovora i na zahtjev korisnika javne usluge.

(5)Općina Privlaka i Davatelj javne usluge dužni su putem sredstava javnog informiranja, mrežne stranice, dostavom pisane obavijesti ili na drugi, za korisnika javne usluge prikladni način, osigurati da je korisnik usluge prije sklapanja Ugovora ili izmjene i/ili dopune Ugovora upoznat s propisanim odredbama koje uređuju sustav sakupljanja komunalnog otpada, Ugovorom i pravnim posljedicama.

(6)Davatelj javne usluge dužan je na svojoj mrežnoj stranici objaviti i održavati poveznice na mrežne stranice Narodnih novina na kojima su objavljeni Zakon i Uredba, digitalnu presliku ove Odluke, digitalnu presliku cjenika i obavijest o načinu podnošenja prigovora/reklamacije sukladno obvezama iz posebnog propisa kojim se uređuje zaštita potrošača.

(7)Ugovor o korištenju javne usluge se smatra sklopljenim na neodređeno vrijeme.

**III OBVEZNA MINIMALNA JAVNA USLUGA**

Članak 5.

Obvezna minimalna javna usluga obuhvaća razmjerni trošak za ekonomski održivo poslovanje, sigurnost, redovitost i kvalitetu pružanja javne usluge, koja je razmjerna količini otpada koju je proizveo korisnik javne usluge, a temeljem načela onečišćivač plaća. U daljnjem tekstu – minimalna javna usluga (CMJU).

Članak 6.

Obvezna minimalna javna usluga obuhvaća troškove nabave i održavanja opreme za prikupljanje otpada, troškove prijevoza otpada, troškove obrade otpada, troškove rada reciklažnog i mobilnog reciklažnog dvorišta, prijevoza i obrade glomaznog otpada koji se prikuplja u okviru javne usluge, troškove osoblja, planirane troškove ulaganja u sustav i sve druge troškove osim direktnih troškova zbrinjavanja miješanog komunalnog otpada, a temeljem godišnjeg financijskog izvješća o poslovanju Davatelja javne usluge i godišnjeg Plana ulaganja u sustav.

Članak 7.

(1)Troškovi koje obuhvaća obvezna minimalna javna usluga (CMJU) usklađuju se godišnje, po završenom financijskom izvješću Davatelja javne usluge i Planu ulaganja u sustav (opremu) za tekuću kalendarsku godinu, a time se, posljedično mijenja cijena javne usluge za područje Općine Privlaka.

(2)Ulaganje u sustav planira Davatelj javne usluge do kraja tekuće godine za iduću kalendarsku godinu.

(3)Ulaganje u sustav koji planira Davatelj javne usluge može biti: edukacija djelatnika, troškovi za novozaposlene, ulaganje u sustav elektronske evidencije naplate i sve s tim u svezi, ulaganje u promotivne i edukativne materijale i ostalo što neće biti financirano od strane Općine Privlaka a odnosi se na uslugu prikupljanja miješanog komunalnog otpada i biorazgradivog komunalnog otpada, izuzev ulaganja u građevine za gospodarenje otpadom (reciklažno dvorište, mobilno reciklažno dvorište, kompostana i sortirnica)

Članak 8.

Cijena minimalne javne usluge pokriva minimalno:

1. odvoz miješanog komunalnog otpada najmanje jednom tjedno,
2. odvoz biorazgradivog komunalnog otpada najmanje jednom tjedno,
3. odvoz otpadnog papira i kartona najmanje jednom mjesečno.

**IV CIJENA JAVNE USLUGE**

Članak 9.

(1)Cijena javne usluge se iskazuje kao zbroj troškova minimalne javne usluge, troškova zbrinjavanja miješanog komunalnog otpada, ugovorne kazne (ukoliko je korisnik postupio protivno ovoj Odluci) i naknade za građenje (ukoliko je Općina Privlaka donijela godišnji Plan ulaganja u komunalnu infrastrukturu i temeljem tog Plana odlučila koji će se iznos naplaćivati korisnicima javne usluge kao Naknada za građenje - NG).

C = JCV x BP x U

CJU = (JCV x BP x U) + CMJU + UK + (BP x U) x NG

skraćeno: CJU = C + CMJU + UK + NG

Jedinična cijena za pražnjenje volumena spremnika miješanog komunalnog otpada izražena u kunama - JCV

Cijena minimalne javne usluge – CMJU

Ugovorna kazna - UK

Broj pražnjenja spremnika miješanog komunalnog otpada – BP

Udio Korisnika – U

Naknada za gradnju građevina za gospodarenje komunalnim otpadom razmjerno predanom volumenu - NG

Cijena javne usluge za predanu količinu miješanog komunalnog otpada izražena u kunama- C

(2)Troškovi Davatelja javne usluge za izračun cijene minimalne javne usluge raspoređeni su na ukupnu količinu miješanog komunalnog otpada prikupljenu sa područja Općine Privlaka, u prošloj kalendarskoj godini.

(3) Troškovi za izračun cijene minimalne javne usluge raspoređeni su na sve kategorije Korisnika sukladno količini proizvedenog miješanog komunalnog otpada i opterećenju sustava gospodarenja otpadom na području Općine Privlaka u prošloj kalendarskoj godini. Odnosno, opterećenje sustava gospodarenja otpadom pojedine kategorije Korisnika u prošloj kalendarskoj godini preneseno je u troškove Davatelja javne usluge u prošloj kalendarskoj godini koji su nastali pružanjem javne usluge za tu kategoriju Korisnika. Na ovaj način se cijena minimalne javne usluge raspoređuje na sve kategorije Korisnika proporcionalno količini proizvedenog miješanog komunalnog otpada i opterećenju sustava gospodarenja otpadom na području Općine Privlaka.

(4)Troškovi zbrinjavanja miješanog komunalnog otpada (trošak pretovarnih stanica, trošak prijevoza od pretovarne stanice do odlagališta/centara za gospodarenje otpadom i trošak obrade i zbrinjavanja) iskazuju se kao dio cijene javne usluge za količinu (litre) predanog miješanog komunalnog otpada, a izraženi su u kunama (JCV).

(5)Troškovi zbrinjavanja miješanog komunalnog otpada obračunavaju se temeljem evidencije o količini predanog miješanog komunalnog otpada.

(6)Promjenom troškova navedenih u stavku 4. ovog članka, mijenja se i jedinična cijena za pražnjenje volumena spremnika miješanog komunalnog otpada (JCV)

**V PRIGOVOR/REKLAMACIJA KORISNIKA JAVNE USLUGE (REKLAMACIJA)**

Članak 10. .

(1)Davatelj javne usluge dužan je omogućiti korisniku javne usluge podnošenje pisanog prigovora/reklamacije:

* pisanim putem na adresu: Čistoća d.o.o., Stjepana Radića 33, 23000 Zadar
* e-mail: info@cistoca-zadar.hr,
* osobno u sjedištu Davatelja javne usluge (radnim danom od ponedjeljka do subote od 08:00 do 15:00 sati), na adresi: Čistoća d.o.o., Stjepana Radića 33, 23000 Zadar

i bez odgađanja pisanim putem potvrditi njegov primitak.

(2)Obrazac za podnošenje prigovora/reklamacije Davatelj javne usluge je dužan objaviti na svojim mrežnim stranicama.

(3)Tiskani obrasci za podnošenje prigovora/reklamacije korisnik javne usluge može preuzeti i u službenim prostorijama Davatelja javne usluge.

(4)Davatelj javne usluge dužan je razmatrati pisani prigovor/reklamaciju samo ako je isti podnesen na službenom obrascu Davatelja javne usluge i ako je korisnik javne usluge naveo sve podatke koji su navedeni na obrascu i potpisao isti.

(5)Davatelj javne usluge dužan je u poslovnim prostorijama vidljivo istaknuti obavijest o načinu podnošenja pisanog prigovora/reklamacije.

(6)Osim obveze iz stavaka 1., 2. i 3. ovoga članka, Davatelj javne usluge dužan je na ispostavljenom računu vidljivo istaknuti obavijest o načinu podnošenja pisanog prigovora/reklamacije.

(7)Davatelj javne usluge dužan je u pisanom obliku odgovoriti na prigovore/reklamacije podnesene na način opisan u stavku 4. ovoga članka u roku od 15 dana od dana zaprimanja prigovora/reklamacije.

(8)O prigovorima/reklamacijama korisnika javne usluge odlučuje povjerenstvo koje osniva Davatelj usluge, a u kojem se nalaze predstavnici Davatelja javne usluge i udruge potrošača.

**VI PRAVA I OBVEZE UGOVORNIH STRANA**

Članak 11.

Davatelj javne usluge i korisnik javne usluge imaju prava i obveze utvrđene u Odluci o načinu pružanja javne usluge prikupljanja miješanog komunalnog otpada i biorazgradivog komunalnog otpada na području Općine Privlaka i Ugovorom o korištenju javne usluge.

Članak 12.

(1)Korisnik javne usluge dužan je obavijestiti Davatelja usluge o promjeni podataka koje je naveo u Izjavi o korištenju javne usluge u roku od 8 (osam) dana od dana nastale promjene na jedan od sljedećih načina:

* pisanim putem na adresu: Čistoća d.o.o., Stjepana Radića 33, 23000 Zadar
* e-mailom: info@cistoca-zadar.hr,
* osobno u sjedištu Davatelja javne usluge (radnim danom od ponedjeljka do subote od 08:00 do 15:00 sati), na adresi: Čistoća d.o.o., Stjepana Radića 33, 23000 Zadar

(2)Korisnik javne usluge obvezan je obavijestiti Davatelja javne usluge o prestanku korištenja nekretnine (stan, kuća, poslovni prostor) u roku od 15 od dana prestanka korištenja na način opisan u stavku 1. ovog članka.

(3)Promjenu podataka koje je naveo u Izjavi iz članka 2. Općih uvjeta i prestanak korištenja nekretnine korisnik javne usluge prijavljuje na obrascu Zahtjeva za promjenu podataka koji se nalazi na mrežnoj stranici Davatelja usluge i u sjedištu Davatelja javne usluge.

(4)Korisnik javne usluge je dužan obrascu Zahtjeva za promjenu podataka priložiti kopije isprava koje dokazuju promjenu u preslici, ako se šalju poštom, ili skenirane, ako se šalju e-mailom.

(5)Dokaz da se nekretnina trajno ne koristi dužan je osigurati korisnik javne usluge i predočiti ga Davatelju javne usluge (potrošnja vode, struje).

(6)Davatelj javne usluge dužan je korisnika javne usluge obavijestiti o promjeni cjenika i/ili o promjeni cijene javne usluge pismeno, najmanje 30 dana prije dana stupanja na snagu novog cjenika/promjene cijene javne usluge.

Članak 13.

(1)Spremnike za odlaganje otpada korisnik javne usluge smješta u objektima ili na zemljištima koji su u njegovom vlasništvu.

(2)Iznimno, posude mogu biti smještene i na javnoj površini (stambene zgrade), a korisnik javne usluge dužan je osigurati da u spremnike ne mogu odlagati osobe i/ili korisnici javne usluge drugog obračunskog mjesta na način kako je to odredila Općina Privlaka.

(3)Korisnik javne usluge dužan je posude redovito održavati u ispravnom i funkcionalnom stanju te je odgovoran za svako njihovo namjerno oštećenje i nestanak.

(4)U slučaju otuđenja i oštećenja posuda za odlaganje otpada trošak nabave novih snosi korisnik javne usluge.

Članak 14.

(1)U slučaju da je oštećenje posude uzrokovao Davatelj javne usluge trošak nabave nove snosi Davatelj javne usluge.

(2)Davatelj javne usluge je dužan pažljivo rukovati posudama za odlaganje otpada, tako da se iste ne oštećuju, a odloženi otpad ne rasipa i onečišćuje okoliš.

(3)Svako onečišćenje i oštećenje prouzročeno skupljanjem i odvozom otpada davatelj javne usluge je dužan otkloniti bez odlaganja.

(4)Nakon pražnjenja posuda za odlaganje otpada, Davatelj javne usluge dužan je iste vratiti na mjesto i zatvoriti poklopac.

**VII ZAVRŠNE ODREDBE**

Članak 15.

(1)Svi dogovori i pravno relevantne izjave ugovornih strana moraju biti sastavljeni u pisanom obliku.

(2)U slučaju nesuglasja ili kontradiktornosti između Ugovora ili Općih uvjeta, primijeniti će se odredbe Ugovora.

(3)Ukoliko bilo koja odredba Ugovora i/ili Općih uvjeta jest ili postane ništava, nevaljana ili neprovediva, to neće utjecati na ostatak Ugovora odnosno Općih uvjeta, te će se ostatak Ugovora odnosno Općih uvjeta primjenjivati u najvećem mogućem opsegu dozvoljenim zakonom.

(4)Ugovorne strane su dužne bez odlaganja utvrditi novu odredbu koja će zamijeniti ništavu, nevaljanu ili neprovedivu odredbu, a koja nova odredba će biti najbliža namjeri ugovornih strana koju su imali prilikom dogovaranja ništave, nevaljane ili neprovedive odredbe.

(5)Odricanje od prava danog ugovornoj strani iz članka 1. Općih uvjeta Ugovora ili ostalih odredbi Općih uvjeta, mora biti dano u pisanom obliku.

Članak 16.

Svi sporovi koji proizlaze iz ili u vezi sa Ugovorom o korištenju javne usluge pokušat će se riješiti mirnim putem, a ukoliko u tome ne uspiju, stranke imaju pravo riješiti spor pred stvarno i mjesno nadležnim sudom.

Članak 17.

Na Ugovor i ove Opće uvjete primjenjuje se hrvatsko pravo.

Članak 18.

(1)Opći uvjeti se mogu izmijeniti ili dopuniti Odlukom o izmjeni i dopuni Odluke o načinu pružanja javne usluge prikupljanja miješanog komunalnog otpada i biorazgradivog komunalnog otpada na području Općine Privlaka.

Članak 19.

Naplata odvoza otpada do zaključenja pojedinačnih ugovora i do ispunjavanja tehničko – tehnoloških uvjeta (uspostava elektronske evidencije preuzimanja spremnika od korisnika javne usluge) na temelju ove Odluke, naplaćivat će se prema dosadašnjem cjeniku koji je na snazi od 01.01.2017.godine

Članak 20.

(1)Odluka i Opći uvjeti, koji su njen sastavni dio, stupaju na snagu danom objave u Službenom glasniku Zadarske županije i na mrežnim stranicama Općine Privlaka.

(2)Davatelj javne usluge dužan je objaviti Odluku i Opće uvjete, kao sastavni dio Odluke, na mrežnim stranicama Davatelja javne usluge.